## La Generalitat destina 360.000 euros al reallotjament temporal de les famílies afectades del barri de Sant Antoni d’Elx

*** El secretari autonòmic de Vivenda, Sebastián Fernández, ha mantingut una nova reunió amb l’alcalde d’Elx per a avançar en les solucions per al barri**

La Generalitat destinarà 360.000 euros per a donar una solució residencial temporal per a les famílies que van ser desallotjades per risc de solsida d’un edifici del barri Sant Antoni d’Elx la setmana passada.

Així ho ha anunciat el secretari autonòmic de Vivenda, Sebastián Fernández, després de mantindre una nova reunió amb l’alcalde d’Elx, Pablo Ruz, i a la qual també ha assistit el director general de Vivenda, Juan Antonio Pérez, i representants de la corporació municipal i de l’entitat de Promocions i Iniciatives Municipals d’Elx, SA (PIMESA).

Esta nova iniciativa de la Vicepresidència Primera i Conselleria de Servicis Socials, Igualtat i Vivenda se suma a les acordades divendres passat per a oferir una solució residencial urgent a les famílies afectades que, de moment, es troben reallotjades en les vivendes de l’Entitat Valenciana de Vivenda i Sòl (EVha) disponibles en el municipi.

A més, com ha recordat el secretari autonòmic, s’ha posat a la disposició de l’Ajuntament il·licità personal tècnic de l’Institut Valencià de l’Edificació perquè, en col·laboració amb els tècnics municipals, facen les revisions necessàries en les edificacions del barri.

D’esta manera, “la Generalitat i l’Ajuntament d’Elx avancen a donar solucions per al barri de Sant Antoni”, ha indicat Sebastián Fernández. Així mateix, “des de la Generalitat, hem tornat a posar damunt la taula diferents alternatives per a garantir la continuïtat de les actuacions del Pla de reforma interior modificatiu (PRIM) del barri de Sant Antoni, que en l’actualitat no disposa de pressupost en el Pla estatal de vivenda i està a costa del pròxim Pla estatal 26-29 que haurà d’aprovar el Govern central”.

En este sentit, el secretari autonòmic ha traslladat a l’alcalde “l’absoluta predisposició del Consell a dur a terme actuacions en el barri” i ha recordat que “el Govern central ha aniquilat els programes que preveien estos projectes”.

Segons ha reclamat Sebastián Fernández, “l’executiu central ha de deixar de tergiversar i posar-se a treballar pels ciutadans que ací, a Elx, també els necessiten i es deixen de tantes xarramentes”. Així mateix, ha tornat a reclamar al Govern central que reprenga les ajudes a la regeneració urbana que va eliminar del Pla estatal de vivenda i que ha posat en perill barris deteriorats com el de Sant Antoni a Elx.

“L’actual Pla estatal de vivenda 2022-2025 no desenrotlla un programa d’ajudes similar al que històricament es desenrotllava des de fa dècades, com els relatius a àrees de regeneració i renovació urbana i rural”, ha indicat Fernández, que ha afegit que “en el Pla estatal de vivenda 2022-2025, l’Ajuntament d’Elx, igual que altres que tingueren previst actuar en entorns tan degradats en els quals fora necessari demolir i tornar a construir els edificis, ha perdut la possibilitat de rebre cap ajuda”.

Fecha: 14/04/2025